Polisie spring om 'Herbal Blend'-verkope te keer | Maroela Media
"Herbal Blend" word tans in ongemerkte swart pakkies verkoop met slegs die geur van die inhoud wat op die pakkie aangedui word. Foto: Maroela Media
Hoewel dit nog nie bekend is wat presies die bestanddele is van die jongste dwelmmiddel in Pretoria wat oor die afgelope paar dae wyd opslae gewek het nie, het die polisie reeds stappe gedoen om dié produk van winkels se rakke te verwyder.
Kapt. Augustinah Selepe, woordvoerder van die polisie, het aan Maroela Media gesê beamptes het reeds verskeie tabakwinkels, drankwinkels en snoepwinkels in die Pretoria-Wes-gebied besoek om opdrag te gee dat dié produk van die rakke verwyder word hangende die uitslae van laboratoriumtoetse. In sommige gevalle is daar ook op van die produkte beslag gelê.
"Ons werk saam met gemeenskapspolisiëringsforums om vas te stel waar hierdie middel oral verkoop word en verkope daarvan stop te sit. Ons het ook pamflette begin versprei om mense oor die produk te waarsku," sê Selepe.
Sy sê hoewel daar nog nie vasgestel is wat die oorsprong van die produk is nie, volg die polisie tans alle moontlike leidrade op om die vervaardiger van die middel te identifiseer. Die ondersoekbeampte in die saak neem tans nog verklarings af by gebruikers, ouers van gebruikers en ander belanghebbendes in die verband.
Maroela Media het vroeër berig dié produk, bekend as Herbal Blend, Blazing of Puff, het onder die publiek se aandag gekom nadat video's op sosiale media die ronde begin doen het van jong mans en kinders van Pretoria wat oënskynlike aanvalle en psigotiese episodes beleef nadat hulle die middel gerook het. Van die rokers is maar net 14 jaar oud.
Minstens 14 mense in Pretoria moes mediese behandeling ontvang nadat hulle die middel gerook het. Die gebruikers het verskillende reaksies getoon, waaronder psigotiese aanvalle, hallusinasies, braking, diarree, lomerigheid en hartkloppings.
Sowel Selepe as Xander Loubser, paramedikus en woordvoerder van Best Care-ambulansdienste, het aan Maroela Media bevestig hulle dra geen kennis van enige sterftes wat met dié middel verband hou nie.
Dr. Neville Vlok, 'n ongevalledokter by 'n bekende hospitaal in Pretoria, het reeds vroeër vandeesweek basiese toetse gedoen om te bepaal wat in die middel is. Dié toets is as't ware 'n reaksietoets wat aandui of sekere bestanddele in die middel waargeneem kan word. Vlok het verduidelik die toetse is egter nie so akkuraat soos 'n formele ontleding in 'n laboratorium nie en kruisreaksies in die bestanddele kan die toetsresultate beïnvloed.
Nietemin het dié toetsuitslae reeds aangedui daar is rede tot kommer. "Die toets het getoon die basismiddel is dagga. Of dit daggablare of dagga-olie is, is nie bekend nie, maar die aktiewe bestanddeel is tetrahidrokannabinol en dit is die basismiddel van dagga. Wat ons ook gevind het, is dat daar stimulante in is en dit is nogal wat ek verwag het toe ek die video's van die gebruikers gesien het. Ons het vir seker tik oftewel metamfetamien daarin gekry, asook Ecstacy en tekens van Mandrax," sê hy.
Kenners vermoed die dagga in Herbal Blend is sintetiese dagga wat 'n ander uitwerking op die gebruiker het as natuurlike daggaplante. Hoewel sintetiese dagga, oftewel kannabinoïed, chemiese verwantskappe met cannabis het, kom dit nie in die natuurlike daggaplante voor nie. Die chemiese en farmakologiese eienskappe en gevolge van sintetiese kannabinoïed is tot groot mate onbekend omdat dit nie 'n gekontroleerde farmaseutiese produk is nie.
Johan*, een van die jong mans wat in 'n video gesien kan word kort nadat hy Herbal Blend gerook het, het aan Maroela Media gesê hoewel hy nie die voorval ten volle kan onthou nie, kan hy onthou dat die Herbal Blend hom heeltemal anders laat voel het as wat dagga doen.
"Gewoonlik [laat dit my] stil en rustig voel, jy is maar net by jouself. Maar hierdie keer was dit glad nie dieselfde as die vorige kere nie, dit was baie sterker gewees. Ek kan nie veel onthou nie, maar ek het gevoel asof ek vasgevang was in my eie gedagtes en nie daaruit kon ontsnap nie. My oë was oop, maar elke keer dat my oë toegegaan het, het ek gevoel asof ek vasgevang is in hierdie plek waaruit ek nie kan kom nie."
"Johan" is die jong man wat in een van die video's gesien kan word waar hy 'n erge psigotiese reaksie toon nadat hy "Herbal Blend" gerook het. Foto: Maroela Media
Dr. Jaco van Niekerk, 'n spesialis-traumadokter, verduidelik sintetiese kannabinoïed is iets heeltemal anders as cannabis. "Sintetiese kannabinoïed is in 1970 ontwikkel. Eers in 2002 het dit in die algemene publiek se hande beland waar dit dan nou misbruik word. Dit is natuurlik nie 'n farmaseutiese middel nie en dus is daar nie behoorlik navorsing op gedoen nie. So, ons weet nie eintlik wat die langtermyn-uitwerking hiervan is nie.
"Jy kan die korttermyn-uitwerking sien en dit dan vergelyk met die data wat jy het. Jy weet wat cannabis doen, jy weet wat kannabinoïed doen, maar daar is nie langtermynstudies hieroor nie. Ek dink die groot ding is dat mense die twee met mekaar verwar en veral nou met die onlangse hofuitspraak [oor die privaat gebruik en besit van dagga] voel mense nog gemakliker om dit te gebruik, maar kannabinoïed en cannabis is nié dieselfde ding nie."
Van Niekerk verduidelik die groot verskil tussen dagga en sintetiese dagga is die uitwerking daarvan op reseptore in die liggaam. "Almal dink dagga is dagga, maar sintetiese dagga het eintlik 'n baie ander uitwerking op die gebruiker as wat mens sal verwag van dagga," sê Van Niekerk.
"Kannabinoïed werk net op een van die reseptore. Waar natuurlike cannabis of dagga op die CB1- en CB2-reseptore werk, werk sinteties vervaardigde kannabinoïed net op die CB1-reseptor. So, die gebruiker kry baie ander newewerkings – hartkloppings, paranoia, naarheid, braking, duiseligheid. En dan hierdie irrasionele optrede van hulle wat hulle agterna nie kan onthou nie."
Luister gerus na die onderstaande podsending van 'n gesprek op GROOTfm 90.5 se GROOTtrauma met Pieter Cloete oor die afgelope paar dae se gebeure, vals gerugte rakende Herbal Blend en kenners se insette oor dié middel.
*'n Skuilnaam is gebruik om die identiteit van die man te beskerm.
Maak mos dagga wettig. Kom ons kyk waar gaan hierdie gruwel stop…..
hoekom rook jy die goed as jy nie seker is wat daar in is
kweek jou eie dagga en rook dit, maak olie of bak muffins met die botter
anders kan jy die palmboom ook rook
julle gee mense so ons wat ander mense gesond maak 'n slegte naam!
Linda Limbo… enige iemand wat dagga rook het `n slegte naam. Ek het geweet het wettigiging van dagga is die begin van baie ellende, en kyk nou ! Enige iemand wat dagga rook is `n kokkelol in my oë. En moenie vir my vertel dis vir medies nie. Dagga olie en dagga room maak jou nie hoog nie. Mense wat ernstig siek is gebruik dit, sonder die newe effekte. As jy dit rook… WIL jy hoog wees.
Joh mense ……….. dis nie die dagga nie dis die gemors wat saam dit gemeng is! Asseblief bid vir ons kinders hier in die Weste van Pretoria – en oral. Die gemors is oral op amper elke hoek en draai te koop en self by huise :((
Ag Lizl. Kokkelol regtig???? Dagga olie maak jou slaap soos n babba…weet dit want ek gebruik dit…o ja en rook ook,,,,Pla niemand en niks nie….julle is verveeld. die goed is nie dagga nie….